**Ministru kabineta noteikumu projekta “Grozījumi Ministru kabineta 2009. gada 22. decembra noteikumos Nr. 1493 “Noteikumi par valsts nodrošinātās juridiskās palīdzības apjomu, samaksas apmēru, atlīdzināmajiem izdevumiem un to izmaksas kārtību”” sākotnējās ietekmes novērtējuma ziņojums (anotācija)**

|  |  |  |  |  |
| --- | --- | --- | --- | --- |
| **I. Tiesību akta projekta izstrādes nepieciešamība** | | | | |
| 1. | Pamatojums | Ministru kabineta noteikumu projekts “Grozījumi Ministru kabineta 2009. gada 22. decembra noteikumos Nr. 1493 “Noteikumi par valsts nodrošinātās juridiskās palīdzības apjomu, samaksas apmēru, atlīdzināmajiem izdevumiem un to izmaksas kārtību”” (turpmāk – Noteikumu projekts) izstrādāts, ņemot vērā 2015. gada 10. decembrī Saeimā trešajā lasījumā pieņemtos grozījumus Valsts nodrošinātās juridiskās palīdzības likumā (Nr. 309/Lp12) (turpmāk – grozījumi Valsts nodrošinātās juridiskās palīdzības likumā) un grozījumus Civilprocesa likumā (Nr. 310/Lp12) (turpmāk – Grozījumi Civilprocesa likumā). Tāpat Noteikumu projekts izstrādāts, ņemot vērā 2015. gada 17. decembrī Saeimā trešajā lasījumā pieņemtajā Patvēruma likumā (Nr. 242/Lp12) iekļautās normas attiecībā uz valsts nodrošinātās juridiskās palīdzības nodrošināšanas kārtību un nosacījumiem. | | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2009. gada 22. decembra noteikumi Nr. 1493 „Noteikumi par valsts nodrošinātās juridiskās palīdzības apjomu, samaksas apmēru, atlīdzināmajiem izdevumiem un to izmaksas kārtību” (turpmāk – Noteikumi Nr. 1493) nosaka juridiskās palīdzības veidus, apjomu, samaksas apmēru un ar tās sniegšanu saistītos atlīdzināmos izdevumus, to apmēru un izmaksas kārtību. Grozījumi Civilprocesa likumā definē jaunu ar lietas vešanu saistīto izdevumu veidu, noteic valsts nodrošinātās juridiskās palīdzības izdevumu piedziņas nosacījumus un kārtību, kā arī paredz nosacījumus par valsts nodrošinātās juridiskās palīdzības izdevumu atlīdzināšanu valstij. Grozījumi Valsts nodrošinātās juridiskās palīdzības likumā ietver grozījumus attiecībā uz valsts nodrošinātās juridiskās palīdzības izdevumu piedziņu, tai skaitā, paredzot, ka valsts nodrošinātās juridiskās palīdzības sniedzējam ir pienākums savlaicīgi informēt tiesu par juridiskās palīdzības sniegšanu lietā, kā arī par juridiskās palīdzības sniegšanas pārtraukšanu.  Ja juridiskās palīdzības sniedzējs sniedz personai civillietā valsts nodrošināto juridisko palīdzību, saskaņā ar Noteikumiem Nr. 1493, lai saņemtu samaksu par šīs juridiskās palīdzības sniegšanu, juridiskās palīdzības sniedzējs iesniedz Juridiskās palīdzības administrācijā (turpmāk – Administrācija) paziņojumu par valsts nodrošinātās juridiskās palīdzības sniegšanu (turpmāk – Paziņojums), kuru Administrācija pārbauda, izvērtē un divu mēnešu laikā pēc tam, kad saņemts pilnīgi un pareizi aizpildīts paziņojums, pārskaita samaksu juridiskās palīdzības sniedzējam viņa norādītajā kredītiestādes kontā. Ar Noteikumu projektu paredzēts samazināt Paziņojuma iesniegšanas termiņu gadījumos, kad nozīmēta tiesas sēde. Līdz ar to noteikumi Nr. 1493 tiks papildināti, paredzot, ka gadījumā, ja civillietā vai pārrobežu strīdu lietā nozīmēta tiesas sēde, juridiskās palīdzības sniedzējs iesniedz Paziņojumu Administrācija ne vēlāk kā 10 darbdienas pirms nozīmētās tiesas sēdes. Tikai atsevišķos gadījumos valsts nodrošinātās juridiskās palīdzības sniedzējs iesniedz Paziņojumu tiesnesim valsts nodrošinātās juridiskās palīdzības izdevumu aprēķināšanai, tas ir, par pēdējo tiesas sēdi, kā arī gadījumos, kad tiesas sēdes ir nozīmētas ar dažu dienu pārtraukumu, un juridiskās palīdzības sniedzējam fiziski nav laika Paziņojumu iesniegt Administrācijā, savukārt Administrācijai nav iespējas šo Paziņojumu tik ātri apstrādāt un ievadīt datus sistēmā, lai tā būtu pieejama tiesnešiem. Noteikumu projekts paredz, ka Administrācija, ņemot vērā nozīmēto tiesas sēdes datumu, var noteikt termiņu, kas īsāks par desmit darbdienām, dokumentu vai informācijas iesniegšanai, lai izlemtu jautājumu par samaksas apmēru valsts nodrošinātās juridiskās palīdzības sniedzējam.  Līdz ar jauno Patvēruma likumu tika attiecīgi izdarīti grozījumi Valsts nodrošinātās juridiskās palīdzības likumā. Ņemot vērā minēto, Noteikumu projektā tiek paredzēta kārtība, kādā valsts nodrošinātās juridiskās palīdzības sniedzējs saņem samaksu par valsts nodrošinātās juridiskās palīdzības sniegšanu Patvēruma likuma noteiktajā kārtībā, kā arī tiek saskaņota terminoloģija.  Noteikumu projekts papildus paredz grozījumus attiecībā uz samaksas apmēru valsts nodrošinātās juridiskās palīdzības sniedzējiem un nosacījumiem, par ko un kādā apmērā samaksa saņemama. Saskaņā ar Noteikumiem Nr. 1493 no juridiskajai palīdzībai paredzētajiem līdzekļiem tiek veikta samaksa par konkrētiem juridiskās palīdzības veidiem krimināllietās, civillietās, administratīvajās lietās un pārrobežu strīdu lietās, kā arī ārpustiesas strīdu lietās. Piemēram, 19,21 *euro* – samaksa par juridisko konsultāciju, 32,01 *euro* – par prasības pieteikuma sastādīšanu, 28,46 *euro* – par pārstāvības un aizstāvības īstenošanu. Valsts nodrošinātās juridiskās palīdzības sniedzēji, tiesneši, kriminālprocesa virzītāji un Administrācija bieži saskaras ar administrēšanas grūtībām, kas saistītas ar regulārām neuzmanības vai pat matemātiska aprēķina kļūdām, ko rada atlīdzības takse, kas noteikta eiro un eiro centos – atsevišķos gadījumos tas var būt tikai viens eiro cents.  Paziņojumu sākotnēji aizpilda valsts nodrošinātās juridiskās palīdzības sniedzējs, tad to pārbauda un apstiprina procesa virzītājs, tiesnesis (no 2016. gada 1. marta - tiesneši civillietās paziņojumus ne tikai pārbaudīs, bet arī veiks izdevumu aprēķinu, lai šos izdevumus varētu piedzīt no lietas dalībnieka), savukārt pēc tam Paziņojuma pārbaudi veic Administrācija, lai varētu izmaksāt atlīdzību par valsts nodrošinātās juridiskās palīdzības sniegšanu. Esošais regulējums būtiski apgrūtina tā piemērošanu, tādējādi nereti kavējot personai pienākošās atlīdzības izmaksu pienācīgā apmērā.  Paziņojumu skaits gadā ir aptuveni 23 000. Ņemot vērā minēto, secināms, ka Paziņojumu apstrāde ar šobrīd Noteikumos Nr. 1493 noteiktajām samaksas summām rada nesamērīgu slogu visām iesaistītām personām un iestādēm, līdz ar to nepieciešams Noteikumos Nr.1493 minētās atlīdzības summas par valsts nodrošinātās juridiskās palīdzības sniegšanu noapaļot uz veseliem skaitļiem, tādā veidā atvieglojot valsts nodrošinātās juridiskās palīdzības izdevumu aprēķināšanu.  Juridiskās palīdzības sniedzēji regulāri pauž viedokli par nepieciešamību paaugstināt samaksas apmēru par sniegto juridisko palīdzību, ņemot vērā pastāvošo valsts budžeta ieņēmumu pozitīvo dinamiku. Norādāms, ka 2014. gada 10. septembrī Tieslietu ministrijā saņemta Latvijas Zvērinātu advokātu padomes vēstule Nr. 1-31-2255 par valsts nodrošinātās juridiskās palīdzības sniedzēju atlīdzības samērīgumu ar lūgumu pārskatīt un paaugstināt samaksas apmēru par sniegto juridisko palīdzību valsts nodrošinātās juridiskās palīdzības sniedzējiem kopsakarā ar 2015. gada valsts budžeta plānošanu un izstrādi.  Lai nodrošinātu valsts garantētās juridiskās palīdzības sniegšanu civillietās, administratīvajās lietās un pārrobežu strīdu lietās, Administrācija slēdz juridiskās palīdzības līgumus ar personām, kas atbilstoši Valsts nodrošinātās juridiskās palīdzības likumam var būt par valsts nodrošinātās juridiskās palīdzības sniedzējiem. Uz 2015. gada 1. oktobri noslēgti 112 līgumi ar juridiskās palīdzības sniedzējiem. Juridiskās palīdzības sniedzēju skaits samazinās, kas rada risku sistēmas pastāvēšanai. Lai gan samaksu par valsts nodrošinātās juridiskās palīdzības sniegšanu atsevišķās pozīcijās plānots palielināt ne vairāk par 2,00 *euro*, tomēr tas ir pirmais solis atlīdzības sistēmas uzlabošanai, turklāt, ņemot vērā, ka valsts nodrošinātās juridiskās palīdzības sniedzēji parasti veic vairākas procesuālās darbības, kopā tas veidotu jau ievērojamāku atlīdzības pieaugumu. Tāpat uzsverams, ka atlīdzības celšana neatstātu finansiālu ietekmi uz valsts budžetu, jo to ir iespējams nodrošināt piešķirto valsts budžeta līdzekļu ietvaros. Ņemot vērā minēto, samaksas par valsts nodrošinātās juridiskās palīdzības sniegšanu būtu paaugstināma.  Atbilstoši Noteikumu Nr. 1493 29. punktam, ja juridiskās palīdzības sniedzējs šo noteikumu 28.6., 28.7. un 28.8. apakšpunktā minētajos gadījumos sniedz juridisku konsultāciju uzreiz pirms vai pēc procesuālās darbības veikšanas vai tiesas sēdes, samaksas apmēram pieskaita samaksu par sniegto konsultāciju 19,21 *euro* apmērā. Turklāt Noteikumu Nr. 1493 2. punktā noteikts, ka samaksu aprēķina par pilnām stundām. Latvijas Republikas Advokatūras likuma 8. pantā noteikts, ka klientiem ir tiesības brīvi izvēlēties advokātu savu interešu aizstāvībai un pārstāvībai un neierobežoti un netraucēti satikties ar viņu. Visām aizturētajām, arestētajām, apcietinātajām un notiesātajām personām jānodrošina iespēja, laiks un līdzekļi, lai bez kavēšanās, iejaukšanas vai cenzūras, ievērojot pilnīgu konfidencialitāti, tie varētu satikties divatā vai sazināties ar advokātu juridiskās palīdzības saņemšanai. Juridiskās palīdzības sniedzējus neapmierina, ka tiesās nav nodrošinātas telpas juridiskās konsultācijas sniegšanai konvojētajai personai uzreiz pirms vai pēc tiesas sēdes, kā arī nav iespējas nodrošināt juridiskās konsultācijas konfidencialitāti un līdz ar to kvalitatīvu klienta interešu aizstāvību tiesas sēdē.  Ņemot vērā minēto, precizējama Noteikumu Nr. 1493 29. punkta redakcija, nosakot, ka attiecīgā samaksa ir veicama, sasaistot juridiskās palīdzības sniegšanu ar procesuālo darbību, bet nesašaurinot regulējuma piemērošanu attiecībā uz laika sprīdi – “uzreiz”. Šāds grozījums ir nepieciešams, lai atvieglotu regulējuma piemērošanu, un nerada finansiālu ietekmi.  Praksē ir izveidojusies situācija, ka daži juridiskās palīdzības sniedzēji sadrumstalo pirmstiesas procesā veiktās procesuālās darbības, lai proporcionāli šo darbību skaitam saņemtu samaksu par personai sniegto lielākoties piecu minūšu juridisko konsultāciju. Piemēram, ja vienas stundas laikā aizstāvis piedalījies četrās procesuālajās darbībās un attiecīgi personai sniedzis četras juridiskās konsultācijas, juridiskās palīdzības sniedzējs saņem samaksu kopā 190,68 *euro* apmērā. Līdz ar to rodas šaubas par aizstāvja rīcības pamatotību un sniegtās juridiskās palīdzības kvalitāti un atbilstību Noteikumiem Nr. 1493 un Kriminālprocesa likumam. Turklāt procesuālos izdevumus – samaksu advokātam, kad izdevumus par juridisko palīdzību sedz no valsts līdzekļiem, Kriminālprocesa likuma 368. pantā noteiktajā kārtībā ar tiesas nolēmumu piedzen no notiesātajiem. Turpretī pārējie juridiskās palīdzības sniedzēji samaksu par sniegto juridisko konsultāciju aprēķina pie katras izmeklēšanas darbības (maksimāli vienas stundas ietvaros veiktas divas izmeklēšanas darbības un attiecīgi sniegtas divas juridiskās konsultācijas), līdz ar to saņem uz pusi mazāku atlīdzību, uzskatot, ka procesuālo darbību sadrumstalošana ir katra aizstāvja profesionālās ētikas jautājums. Atbilstoši Kriminālprocesa likuma 86. panta pirmās daļas 2., 3. un 4. punktam aizstāvim ir visas tiesības, kādas ir viņa aizstāvamajai personai attiecīgajā procesā, kā arī tiesības piedalīties aizstāvamās personas nopratināšanā procesa veidam un stadijai atbilstošā kārtībā, piedalīties citās izmeklēšanas darbībās, par kuru veikšanu lūgumu pieteikusi persona, kurai ir tiesības uz aizstāvību, vai aizstāvis, kā arī piedalīties tajās izmeklēšanas darbībās, kurās aizstāvamā persona būtu tiesīga piedalīties, taču to nedara. Kriminālprocesos šā likuma 83. panta pirmajā daļā minētajos obligātās aizstāvības gadījumos aizstāvim ir tiesības iepazīties ar visiem lietas materiāliem no apsūdzības izsniegšanas brīža un saņemt šo materiālu kopijas un pēc pirmstiesas kriminālprocesa pabeigšanas iepazīties ar krimināllietas materiāliem un ar tehniskiem līdzekļiem nokopēt nepieciešamos materiālus. Ievērojot minēto, nepieciešams konkretizēt Noteikumu Nr. 1493 29. punktā ietverto tiesisko regulējumu, paredzot, ka juridiskās palīdzības sniedzējs sniedz juridisko konsultāciju, kas saistīta ar attiecīgo procesuālo darbību vai tiesas sēdi. Minētais grozījums ir nepieciešams, lai atvieglotu regulējuma piemērošanu, un nerada finansiālu ietekmi.  Saskaņā ar Noteikumu Nr. 1493 13. punktu juridiskās palīdzības sniedzējam samaksu nosaka divkāršā stundas likmes apmērā, ievērojot šo noteikumu nosacījumus, ja juridiskās palīdzības sniedzējs pēc Administrācijas norīkojuma civillietā, administratīvajā lietā, pārrobežu strīda lietā vai administratīvajā lietā pēc tās iestādes uzaicinājuma, kas Imigrācijas likumā noteiktajos gadījumos un kārtībā aiztur izraidāmo ārzemnieku, sniedz šo noteikumu 9.1. apakšpunktā minēto juridisko konsultāciju juridiskās palīdzības saņēmēja dzīvesvietā vai atrašanās vietā (piemēram, ārstniecības iestādē, brīvības atņemšanas iestādē, aizturēto ārzemnieku izmitināšanas centrā), ja juridiskās palīdzības saņēmējs no viņa neatkarīgu iemeslu dēļ (piemēram, invaliditātes vai veselības stāvokļa dēļ) nespēj ierasties juridiskās palīdzības sniedzēja prakses vietā. Noteikumos Nr. 1493 juridiskās palīdzības sniedzējam nav paredzēta samaksa divkāršā apmērā, ja viņš sniedz šo noteikumu 29. punktā minēto juridisko konsultāciju krimināllietā personai brīvības atņemšanas iestādē. Tādējādi juridiskās palīdzības sniedzēji norāda uz nevienlīdzīgu tiesisko regulējumu dažādās lietu kategorijās un nevēlas sniegt juridisko palīdzību šajos gadījumos. Līdz ar to nepieciešams Noteikumos Nr. 1493 noteikt, ja juridiskās palīdzības sniedzējs kriminālprocesā sniedz šo noteikumu 29. punktā paredzēto juridisko palīdzību brīvības atņemšanas iestādē, samaksa nosakāma divkāršā likmes apmērā. Šajā gadījumā netiktu piemērots regulējums par juridiskās konsultācijas sniegšanu sestdienās, svētdienās, svētku dienās vai darbdienās no pulksten 20.00 līdz pulksten 8.00. Turklāt juridiskai konsultācijai jābūt saistītai ar attiecīgo procesuālo darbību (atbilstoši 29. punktā paredzētajiem nosacījumiem), kurā atbilstoši Kriminālprocesa likumam īstenojama pārstāvība vai aizstāvība, vai tiesas sēdi, nodrošinot tās sniegšanas konfidencialitāti.  Noteikumu Nr. 1493 2. punktā ir noteikts, ka samaksu aprēķina par pilnām stundām, tas nozīmē, ka, ja attiecīgā palīdzība ir sniegta 5, 10 vai 15 minūtes, samaksu aprēķina kā par pilnu stundu. Praksē šādi gadījumi ir samērā bieži, un tas neveicina valsts nodrošinātās juridiskās palīdzības sniedzējus pilnvērtīgi un pietiekami ilgi veltīt laiku saviem klientiem palīdzības sniegšanā. Ņemot vērā minēto, lai samaksa valsts nodrošinātās juridiskās palīdzības sniedzējam tiktu noteikta taisnīgāka, atbilstoši tam, ko viņš ir paveicis, Noteikumu projekta 2. punkts paredz, ka samaksu par juridisko palīdzību – juridisko konsultāciju civillietās, pārrobežu strīdu lietās un administratīvajās lietās aprēķina par pilnām stundām, savukārt samaksu par juridisko palīdzību – pārstāvību tiesā civillietās, pārrobežu strīdu lietās un administratīvajās lietās un pārstāvību un aizstāvību kriminālprocesā aprēķina par pilnām trīsdesmit minūtēm. | | |
| 3. | Projekta izstrādē iesaistītās institūcijas | Juridiskās palīdzības administrācija. | | |
| 4. | Cita informācija | Nav. | | |
|  | | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | | Personas, kurām ar Administrāciju ir noslēgts līgums par juridiskās palīdzības sniegšanu, valsts nodrošinātās juridiskās palīdzības sniedzēji, tiesneši, procesa virzītāji un Administrācija. |
| 2. | Tiesiskā regulējuma ietekme uz tautsaimniecību un administratīvo slogu | | | II sadaļas 1. punktā minētajām personām tiks samazināts administratīvais slogs, nodrošinot vienkāršāku valsts nodrošinātās palīdzības izdevumu aprēķinu. |
| 3. | Administratīvo izmaksu monetārs novērtējums | | | Noteikumu projekts šo jomu neskar. |
| 4. | Cita informācija | | | Nav. |
| **VI. Sabiedrības līdzdalība un komunikācijas aktivitātes** | | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | | Noteikumu projekts ir publicēts Tieslietu ministrijas tīmekļa vietnē sadaļā “Sabiedrības līdzdalība”, tādējādi dodot iespēju sabiedrībai līdzdarboties tiesību akta izstrādes procesā. | |
| 2. | Sabiedrības līdzdalība projekta izstrādē | | Lai informētu sabiedrību par Noteikumu projektu un dotu iespēju izteikt par to viedokļus, Noteikumu projekts saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā” tika ievietots Tieslietu ministrijas tīmekļa vietnē. | |
| 3. | Sabiedrības līdzdalības rezultāti | | Pēc Noteikumu projekta ievietošanas Tieslietu ministrijas tīmekļa vietnē viedokļi par Noteikumu projektu no sabiedrības pārstāvju puses nav saņemti. | |
| 4. | Cita informācija | | Nav. | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Administrācija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

*Anotācijas III, IV un V sadaļa – Noteikumu projekts šīs jomas neskar.*

Iesniedzējs:

Tieslietu ministrijas valsts sekretārs Raivis Kronbergs

04.02.2016. 15:37

2111

S.Šube

67036838; [Sindija.Sube@tm.gov.lv](mailto:Sindija.Sube@tm.gov.lv)